આ અંગે જાણીતા વકીલ અને કાયદા નિષ્ણાત ગિરીશ પટેલ કહે છે કે, “તમામ એનજીઓ વિદેશી ભંડોળનો ઉપયોગ દેશહિત વિરુદ્ધનાં કામ માટે જ કરે છે તેવું જરા પણ સાચું નથી. વિદેશી ભંડોળથી સામાજિક અને આર્થિક કામો થાય છે, ઉપરાંત ક્યારેક રાજકીય ચળવળ પણ થાય છે. આ ચળવળો અને રાજકીય કામો ન થઈ શકે તે હેતુથી સરકાર આ કાયદાને વધુ કડક બનાવી રહી હોવાનું મારું માનવું છે. ઘણી વાર દેશમાંથી પૂરતું નાણાભંડોળ ન મળે તો વિદેશી સંસ્થાઓ પર પણ આધાર રાખવો પડે છે. ઝૂંપડપટ્ટીમાં કામ કરતો કોઈ સામાજિક કાર્યકર તે વિસ્તારમાં શિક્ષણ આપશે, કામો કરશે કે કોઈ વસ્તુ વહેંચશે ત્યાં સુધી તેની છાપ સારી રહેશે પરંતુ જ્યારે તે ઝૂંપડપટ્ટીમાં આટલી ગરીબી શા માટે છે અને ત્યાંના લોકોના હક માટે અવાજ ઉઠાવશે તો તે વ્યક્તિ સરકારની નજરમાં અળખામણી થઈ જશે.”